Budapesti Borbár Túra 2016 - jún. 8. - Wine Flow
Ha szereted a borokat, szinte biztos, hogy jártál már borbárban. Tudtad, hogy Budapesten több mint húsz van belőlük? Az első Budapesti Borbár Túrához csatlakozott borbárok június 8-án, szerdán 16:00 órától várnak benneteket egy-egy borvidék borait kínálva.
Van kedved útra kelni? 2016. június 8-án Budapest 22 borbárja vendégül lát egyet-egyet a 22 magyar borvidék közül, és pohárra kínál annak borai közül legalább hármat 22% kedvezménnyel. Sőt, több helyszín meglepetéssel is készül. Kiránduld végig a magyar borvidékeket egyetlen este alatt, és találj rá a kedvencedre, amit később felkeresel!
Koccints a Budapesti Borbár Túrán személyesen a borászokkal, és ismerd meg a főváros boros arcát!
A Budapesti Borbár Túra a mértékletes alkoholfogyasztás elkötelezett támogatója.
A rendezvényhez csatlakozó borbárok délután 16 és este 22 óra között biztosan nyitva tartanak, ezen túl a saját, általános nyitva tartási idejük szerint látogathatóak.
Belépőjegy nincs, a rendezvényen ingyenesen lehet részt venni, nem feltétele sem pohár, sem karszalag megvásárlása. Mindenki a saját fogyasztása szerint fizet a borbárokban, azok árszabása szerint. Mivel ezen az estén minden borbár a vendégül látott borvidék három borát 22% kedvezménnyel adja, érdemes megkóstolni ezeket a borokat.
A rendezvény különböző helyszíneken zajlik egyszerre, abban a 22 budapesti borbárban, amelyek csatlakoztak az eseményhez.
Ezen a honlapon megtalálod az eseményen részt vevő 22 borbár címét, a június 8-ára meghívott borvidéket és borászt, valamint a borbár által szervezett programot, illetve a Facebook eseménynél egy letölthető térképet is találsz, így előre meg tudod tervezni, hogy melyik borbárokba látogatnál. A helyszíneken kiadvány is segít a tájékozódásban.
Az esemény célja, hogy megismerd Magyarország 22 borvidékét, így arra biztatunk, hogy az este folyamán több borbárt is látogass meg, vegyél részt a programokon, és kóstolj. Nincsenek szervezett útvonalak, önállóan döntheted el, hogy melyik helyszínek érdekelnek. Reméljük, hogy az este után kedvet kapsz majd a bortúrázáshoz, és meglátogatod a magyar borvidékeket is.